מספר פנימי: 574559

הכנסת העשרים

**יוזמים: חברי הכנסת** **דוד ביטן**
 **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2591/20

הצעת חוק העונשין (תיקון – קביעת עונש מזערי והוראת שעה לעבירת החזקת נשק בלא רשות על פי דין), התשע"ו–2016

|  |  |  |
| --- | --- | --- |
| תיקון סעיף 144 | 1. | בחוק העונשין, התשל"ז–1977[[1]](#footnote-2) (להלן – החוק העיקרי), בסעיף 144, אחרי סעיף קטן (ו) יבוא: |
|  |  | "(ז) הורשע אדם בעבירה לפי סעיף זה לא יפחת עונשו מחמישית העונש המרבי שנקבע לאותה עבירה, אלא אם כן החליט בית המשפט, מטעמים מיוחדים שיירשמו, להקל בעונשו." |
| הוראת שעה | 2. | בתקופה שמיום פרסומו של חוק זה ועד תום 180 ימים יקראו את סעיף 144 לחוק העיקרי כך שאחרי סעיף קטן (א) יבוא: |
|  |  | "(א1) לא יוגש כתב אישום נגד מי שמסר למשטרת ישראל או לצבא הגנה לישראל נשק שנרכש או הוחזק בלא רשות על פי דין לפי סעיף קטן (א), ובלבד שהנשק לא היה מעורב בעבירה מסוג פשע." |

דברי הסבר

בעיית הנשק הלא חוקי במדינת ישראל הפכה לתופעה המסכנת את שלומם של אזרחי המדינה.

זמינות הנשק הלא חוקי, כפי שנחשף בוועדות הכנסת על ידי גורמי המקצוע, נאמד ברבבות לכל הפחות והיא חוצה מגזרים. ממשלת ישראל הכריזה על שורה של צעדים לטיפול בבעיה, אולם על בית המחוקקים להידרש לעניין.

מטרתה של הצעת חוק זו היא להחמיר את הענישה בעבירות של החזקת נשק על ידי קביעת עונש מזערי למורשע בעבירה. שינוי זה יגביר את ההרתעה מפני ביצוען של עבירות בתחום החזקת נשק.

בנוסף, כדי לעודד אזרחים למסור מרצונם כלי נשק המוחזקים על ידם שלא ברשות על פי הדין, קובעת הצעת החוק תקופה של 180 ימים בהם יתאפשר להשיב את הנשק האמור לרשויות הביטחון בלי להסתכן באישום פלילי. זאת, כל עוד לא נחשד שהנשק היה מעורב בביצוע עבירה מסוג פשע.

**סעיף 1** סעיף 144 לחוק העונשין, התשל"ז–1977 (להלן – החוק), מגדיר עבירות שונות שעניינן נשק – רכישת והחזקה של נשק בלא רשות, הובלת נשק בלא רשות ועבירות נוספות. מוצע לקבוע כי על כל העבירות לפי הסעיף האמור יוטל עונש מינימום של חמישית מהעונש הקבוע כיום בחוק.

**סעיף 2** סעיף 144(א) לחוק מגדיר את העבירה של רכישה או החזקה של נשק בלא רשות. מוצע לקבוע כי מי שיעביר למשטרה או לצבא נשק שהוחזק בלא רשות כאמור בתוך 180 ימים מיום פרסומו של החוק המוצע, לא יואשם בביצוע עבירה זו, אלא אם כן הנשק היה מעורב בעבירה מסוג פשע.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ט בשבט התשע"ו – 8.2.16

1. ס"ח התשל"ז, עמ' 226. [↑](#footnote-ref-2)